Labor Ipse Voluptas – werk is my plesier! - Voelgoed
Tuis Voelgoed Blogs Labor Ipse Voluptas – werk is my plesier!
Ek kan – tot my eie skok, net dié enkele reëltjie uit Virginia Volkskool se skoollied onthou: …”Labor ipse voluptas, werk is my plesier!” En ek moet bieg, in 1986 het die Latynse frase baie soos “…Laborib se volop tas” geklink…
Dit was goeie tye – al besef ek nou dat ek letterlik my eerste skooljare omgesing het! Ons het tydens sangperiode gesing oor die groen lande van Natal, die maan wat sak in My Hartjie My Liefie en oor kalwerliefde in Suikerbossie. So nou en dan het Juffrou Elmien ‘n Andrew Lloyd Webber-liedjie afgestof en dan het ons ge-Memory soos niemand op die Cats-verhoog kon droom om te doen nie. En onthou, Virginia het nie ‘n stadsaal gehad nie, so ons blootstelling aan musiek en toneelspel was beperk. Baie. (Die NG-kerksaal is gebruik vir Sondagskool, kinderkrans en matriek eksamen.)
Juffrou Elmien het eendag verskriklik met Pieter (ek kan nie sy van onthou nie) in die sangklas baklei – en nie omdat hy nie die woorde van ‘Any dream will do’ kon baasraak nie, maar omdat hy ‘n fanbelt in street fighting gehad het en van mening was dat regte mans (standerd 5, rerig?) nie musicals doen nie. En miskien het hy ‘n punt gehad, soos ek sê, ons het nie ‘n stadsaal gehad nie. Ma en Juffrou Elmien was egter van mening dat onkunde en arrogansie boesemvriende was… nie een van ons het dit destyds regtig verstaan nie.
Vorige artikelVan negatief na positief